Farah Nabilah

Farah Nabilah Saipuddin (lahir 10 Mac 1992) ialah seorang pelakon dan model wanita Malaysia. Memulakan kerjayanya dalam iklan komersial pada tahun 2011, kerjaya lakonan Farah bermula pada 2012. Beliau mencapai kejayaan komersial dan melonjak naik menerusi drama lakonannya termasuk Titian Cinta (2017), Papa Ricky (2017) dan Halalkan Hati Yang Ku Curi (2018). Antara anugerah yang dimenanginya termasuk Artis Baharu MeleTOP di Anugerah MeleTOP Era 2018 dan Artis Baharu Wanita Popular di Anugerah Bintang Popular Berita Harian ke-31.

Kehidupan awal
Beliau dilahirkan pada Selasa, 10 Mac 1992 Masihi bersamaan 6 Ramadan 1412 Hijrah di Petaling Jaya, Selangor. Beliau ialah anak sulung daripada enam beradik, empat lelaki dan dua perempuan kepada pasangan Datuk Saipuddin bin Ahmad dan Datin Haslina binti Ismail. Kedua-dua ibu bapa beliau merupakan pesara kerajaan. Beliau membesar dalam keluarga Melayu Kelantan kerana kedua-dua ibubapanya berasal dari daerah Jelawat, Kelantan yang berhijrah ke Selangor. Beliau berkelulusan Ijazah Sarjana Muda Psikologi di Program Kampus Malaysia Universiti Upper Iowa dan Universiti SEGi.

Kerjaya
Farah Nabilah, mesra dengan nama manja Fawa memulakan kerjaya hiburannya pada 2011 sebagai model, namun terhenti buat sementara waktu kerana menyambung pelajarannya dalam peringkat Ijazah Sarjana Muda Psikologi di Universiti Upper Iowa: Program Kampus Malaysia, Universiti SEGi. Empat tahun kemudian, beliau memenangi Program Pencarian Wajah Aurawhite dan sejak itu, beliau menjadi jurucakap produk Aurawhite. Pada tahun terawal kerjayanya, beliau pernah menggunakan nama Fawa sebelum menggunapakai nama lahirnya sebagai nama pentas.

Kerjaya filem Farah bermula dengan menjayakan watak sebagai penyambut tetamu dalam filem arahan A. Razak Mohaideen Mana Mau Lari sebagai penampilan khas.

Namanya mula mendapat perhatian ramai menerusi watak utama sebagai Kathy dalam siri drama Papa Ricky yang dibintangi oleh Fadlan Hazim dan Siti Elizad yang disiarkan di Astro Ria. Farah kemudiannya digandingkan bersama Zul Ariffin menerusi drama waktu perdana Titian Cinta yang disiarkan di Slot Akasia TV3. Gandingan beliau bersama Zul melayakkan Farah menerima pencalonan Pasangan Pilihan di Anugerah Drama Festival Kuala Lumpur 2018 dan memenangi Artis Baharu MeleTOP di Anugerah MeleTOP Era 2018.

Beliau berlakon bersama Aliff Aziz dalam drama adaptasi novel karya Mia Kiff, Halalkan Hati Yang Ku Curi, memegang watak sebagai Delisha. Drama ini mengisahkan pasangan suami isteri iaitu Faiq (Aliff) dan Delisha (Farah), yang amat sukakan kebebasan, kemewahan, dan berseronok tanpa batas.

Beliau bersama-sama Fikry Ibrahim menjadi penyampai anugerah bagi kategori Artis Terbaik di Anugerah Planet Muzik 2018 yang berlangsung pada 28 September 2018.

Farah berlakon bersama Fikry dalam drama Cik Reen & Encik Ngok Ngek, yang diadaptasi dari novel The Misadventures of Cik Reen & Encik Ngok Ngek karya Maya Adira.

Kehidupan peribadi
Farah Nabilah bertunang dengan juruterbang Penerbangan Malaysia Mohammed Amirul Yunus pada 23 Oktober 2019 dan berkahwin pada 20 Disember 2019.Zaidi Mohamad (20 Disember 2019). #Showbiz: Farah Nabilah sah jadi isteri juruterbang Berita Harian. Dicapai pada 21 Disember 2019. Beliau mengumumkan kehamilan pada 10 Jun 2020.Zaidi Mohamad (10 Jun 2020). #Showbiz: Farah Nabilah hamil lima bulan Berita Harian. Dicapai pada 17 Jun 2020.

Farah dan suami, Amirul dikurniakan seorang anak, Andre Omar yang dilahirkan pada 22 Oktober 2020.Ridzuan Abdul Rahman (23 Oktober 2020). Farah Nabilah dapat 'baby boy' Harian Metro. Dicapai pada 29 Oktober 2020.

Aktiviti kemanusiaan
Selain sebagai pelakon, Farah Nabilah turut bergiat aktif dalam aktiviti kemanusiaan. Beliau dilantik sebagai duta bagi Asia Africa Development Relief Foundation (ADRF), di mana beliau terlibat dalam pelbagai program melibatkan kanak-kanak, kelas pengajaran bahasa Melayu dan Inggeris dan aktiviti kemasyarakatan lain.Amal Farah untuk masyarakat Harian Metro. 24 Januari 2019. Dicapai pada 29 Oktober 2019.

Filemografi

Videografi

Muzik Video
 Tahun Judul Artis Peranan 2012 "Jangan Ganggu Pacarku" Aliff Aziz Teman Wanita 2016 "Bayang" Khai Bahar Isteri Orang 2018 "Sejarah Cinta" Syalyn Band Bekas Kekasih "Meskipun Kau Tahu" Projector Band

Anugerah dan pencalonan
 Tahun Anugerah Kategori Pencalonan Keputusan 2018 Anugerah MeleTOP Era 2018 Artis Baharu MeleTOP Titian Cinta  Anugerah Drama Festival Kuala Lumpur ke–5 Aktres Pilihan  Pasangan Pilihan (bersama Zul Ariffin)  Anugerah Bintang Popular Berita Harian 2017 Pelakon TV Wanita Popular  Artis Baharu Wanita Popular  Pasangan Serasi Drama (bersama Zul Ariffin)  2019 Anugerah Stail EH! ke–7 Selebriti Harapan Pilihan   Anugerah Bintang Popular Berita Harian 2019 Pasangan Serasi Drama (bersama Fikry Ibrahim) Cik Reen & Encik Ngok Ngek 

Rujukan

Pautan luar






Kategori:Kelahiran 1992
Kategori:Orang hidup
Kategori:Orang Malaysia berketurunan Melayu
Kategori:Muslim Malaysia
Kategori:Pelakon wanita Malaysia
Kategori:Pelakon wanita Malaysia abad ke-21
Kategori:Orang dari Selangor
Kategori:Orang dari Kelantan
Kategori:Peragawati Malaysia
Kategori:Alumni Universiti SEGi
Kategori:Pelakon televisyen Malaysia
Kategori:Pelakon filem Malaysia